CELEX: 32019D2211
Language: el
Date: 2019-12-19 00:00:00
Title: Εκτελεστική απόφαση (ΕΕ) 2019/2211 της Επιτροπής της 19ης Δεκεμβρίου 2019 για την τροποποίηση της εκτελεστικής απόφασης (ΕΕ) 2018/2031 που προσδιορίζει, για περιορισμένο χρονικό διάστημα, ότι το κανονιστικό πλαίσιο που εφαρμόζεται στους κεντρικούς αντισυμβαλλομένους στο Ηνωμένο Βασίλειο της Μεγάλης Βρετανίας και της Βόρειας Ιρλανδίας είναι ισοδύναμο, σύμφωνα με τον κανονισμό (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου (Κείμενο που παρουσιάζει ενδιαφέρον για τον ΕΟΧ)

23.12.2019   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 332/157
               
            
         ΕΚΤΕΛΕΣΤΙΚΗ ΑΠΟΦΑΣΗ (ΕΕ) 2019/2211 ΤΗΣ ΕΠΙΤΡΟΠΗΣ
         της 19ης Δεκεμβρίου 2019
         για την τροποποίηση της εκτελεστικής απόφασης (ΕΕ) 2018/2031 που προσδιορίζει, για περιορισμένο χρονικό διάστημα, ότι το κανονιστικό πλαίσιο που εφαρμόζεται στους κεντρικούς αντισυμβαλλομένους στο Ηνωμένο Βασίλειο της Μεγάλης Βρετανίας και της Βόρειας Ιρλανδίας είναι ισοδύναμο, σύμφωνα με τον κανονισμό (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου, της 4ης Ιουλίου 2012, για τα εξωχρηματιστηριακά παράγωγα, τους κεντρικούς αντισυμβαλλομένους και τα αρχεία καταγραφής συναλλαγών (1), και ιδίως το άρθρο 25 παράγραφος 6,
         Εκτιμώντας τα ακόλουθα:
         
                     (1)
                  
                  
                     Η εκτελεστική απόφαση (ΕΕ) 2018/2031 της Επιτροπής (2) πρόκειται να αρχίσει να εφαρμόζεται από την επομένη της ημερομηνίας κατά την οποία οι Συνθήκες θα παύσουν να ισχύουν ως προς το Ηνωμένο Βασίλειο και εντός αυτού, εκτός εάν μέχρι εκείνη την ημερομηνία έχει αρχίσει να ισχύει συμφωνία αποχώρησης. Η λήξη ισχύος της έχει καθοριστεί στις 30 Μαρτίου 2020.
                  
               
                     (2)
                  
                  
                     Στις 29 Οκτωβρίου 2019, σε συμφωνία με το Ηνωμένο Βασίλειο, το Ευρωπαϊκό Συμβούλιο εξέδωσε την απόφαση (ΕΕ) 2019/1810 (3) για την παράταση της προθεσμίας που προβλέπεται στο άρθρο 50 παράγραφος 3 της Συνθήκης για την Ευρωπαϊκή Ένωση έως τις 31 Ιανουαρίου 2020. Λόγω της περαιτέρω παράτασης, η περίοδος εφαρμογής της εκτελεστικής απόφασης (ΕΕ) 2018/2031 δεν θα είναι αρκετά μεγάλη ώστε να εξασφαλίζει την αναγκαία ασφάλεια δικαίου και προβλεψιμότητα για τα εκκαθαριστικά μέλη και τους πελάτες που είναι εγκατεστημένοι στην Ένωση σε περίπτωση που το Ηνωμένο Βασίλειο αποχωρήσει από την Ένωση χωρίς συμφωνία.
                  
               
                     (3)
                  
                  
                     Στις 31 Δεκεμβρίου 2018, το εκκρεμές ονομαστικό ποσό των εξωχρηματιστηριακών παραγώγων υπερβαίνει τα 500 τρισεκατομμύρια ευρώ παγκοσμίως, εκ των οποίων τα παράγωγα επί επιτοκίων αντιπροσωπεύουν άνω του 75 % και τα παράγωγα συναλλάγματος σχεδόν 20 %. Περίπου το 30 % όλων των εξωχρηματιστηριακών παραγώγων είναι εκφρασμένα σε ευρώ και άλλα νομίσματα της Ένωσης. Η αγορά για την κεντρική εκκαθάριση εξωχρηματιστηριακών παραγώγων είναι άκρως συγκεντρωμένη, ιδίως η αγορά για την κεντρική εκκαθάριση εξωχρηματιστηριακών παραγώγων επί επιτοκίων σε ευρώ, εκ των οποίων πάνω από το 90 % εκκαθαρίζεται σε έναν κεντρικό αντισυμβαλλόμενο εγκατεστημένο στο Ηνωμένο Βασίλειο. Το 2017, το 97 % των εξωχρηματιστηριακών παραγώγων επί επιτοκίων σε ευρώ εκκαθαρίστηκε στον εν λόγω κεντρικό αντισυμβαλλόμενο, γεγονός που υπογραμμίζει ότι οι συμμετέχοντες στην αγορά λαμβάνουν μέτρα για να προετοιμαστούν για την αποχώρηση του Ηνωμένου Βασιλείου.
                  
               
                     (4)
                  
                  
                     Ωστόσο, οι λόγοι στους οποίους βασίζεται η εκτελεστική απόφαση (ΕΕ) 2018/2031 εξακολουθούν να ισχύουν. Ειδικότερα, εξακολουθούν να υπάρχουν δυνητικοί κίνδυνοι για τη χρηματοπιστωτική σταθερότητα της Ένωσης και των κρατών μελών της σε περίπτωση αποχώρησης χωρίς συμφωνία και ενδέχεται να συνεχίσουν να υπάρχουν και μετά τις 30 Μαρτίου 2020. Επιπλέον, τα εκκαθαριστικά μέλη και οι πελάτες που είναι εγκατεστημένοι στην Ένωση χρειάζονται ασφάλεια δικαίου και προβλεψιμότητα για επαρκές χρονικό διάστημα μετά από ενδεχόμενη αποχώρηση του Ηνωμένου Βασιλείου από την Ένωση χωρίς συμφωνία. Ωστόσο, εξακολουθούν επίσης να υφίστανται οι λόγοι για την περιορισμένη διάρκεια εφαρμογής της εν λόγω απόφασης, ιδίως όσον αφορά τις αβεβαιότητες που περιβάλλουν τη μελλοντική σχέση μεταξύ του Ηνωμένου Βασιλείου και της Ένωσης, καθώς και τον δυνητικό αντίκτυπο στη χρηματοπιστωτική σταθερότητα της Ένωσης και των κρατών μελών της και στην ακεραιότητα της ενιαίας αγοράς. Συνεπώς, η εκτελεστική απόφαση (ΕΕ) 2018/2031 θα πρέπει να παραμείνει περιορισμένης διάρκειας.
                  
               
                     (5)
                  
                  
                     Ως εκ τούτου, η εκτελεστική απόφαση (ΕΕ) 2018/2031 θα πρέπει να τροποποιηθεί ώστε να προβλέπει περίοδο εφαρμογής ενός έτους.
                  
               
                     (6)
                  
                  
                     Η Επιτροπή θα συνεχίσει να παρακολουθεί κατά πόσον εξακολουθούν να πληρούνται οι προϋποθέσεις της εκτελεστικής απόφασης (ΕΕ) 2018/2031 κατά τη διάρκεια της εφαρμογής της.
                  
               
                     (7)
                  
                  
                     Επιπλέον, λαμβανομένων υπόψη των τροποποιήσεων του κανονισμού (ΕΕ) αριθ. 648/2012 που εγκρίθηκαν από το Ευρωπαϊκό Κοινοβούλιο και το Συμβούλιο, οι οποίες θα τεθούν σε ισχύ πριν παύσει να ισχύει η παρούσα απόφαση, τυχόν περαιτέρω απόφαση θα λάβει υπόψη τις συνθήκες και τις εξελίξεις της χρηματοπιστωτικής αγοράς, καθώς και την έκθεση των εκκαθαριστικών μελών και των πελατών που είναι εγκατεστημένοι στην Ένωση στον κίνδυνο συγκέντρωσης που αντιπροσωπεύουν οι εγκατεστημένοι στο Ηνωμένο Βασίλειο κεντρικοί αντισυμβαλλόμενοι. Σε περίπτωση που η εν λόγω έκθεση θεωρηθεί επιζήμια για τη χρηματοπιστωτική σταθερότητα της Ένωσης, τυχόν περαιτέρω απόφαση ενδέχεται να επιδιώξει να μετριάσει τον συστημικό κίνδυνο για την Ένωση περιορίζοντας την πρόσβαση των εν λόγω εκκαθαριστικών μελών και πελατών σε ορισμένα προϊόντα, δραστηριότητες ή υπηρεσίες που παρέχουν οι εγκατεστημένοι στο Ηνωμένο Βασίλειο κεντρικοί αντισυμβαλλόμενοι. Για τον σκοπό αυτό, η Επιτροπή σκοπεύει να γνωστοποιήσει την πρόθεσή της το αργότερο έξι μήνες πριν από την ημερομηνία λήξης.
                  
               
                     (8)
                  
                  
                     Η παρούσα απόφαση θα πρέπει να τεθεί επειγόντως σε ισχύ για να εξασφαλιστεί η ασφάλεια δικαίου για τα εκκαθαριστικά μέλη και τους πελάτες που είναι εγκατεστημένοι στην Ένωση.
                  
               
                     (9)
                  
                  
                     Τα μέτρα που προβλέπονται στην παρούσα απόφαση είναι σύμφωνα με τη γνώμη της Ευρωπαϊκής Επιτροπής Κινητών Αξιών,
                  
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
         
            Άρθρο 1
            Στο άρθρο 2 της εκτελεστικής απόφασης (ΕΕ) 2018/2031, το τέταρτο εδάφιο αντικαθίσταται από το ακόλουθο κείμενο:
            
               «Η παρούσα απόφαση παύει να ισχύει ένα έτος μετά την ημερομηνία που αναφέρεται στο δεύτερο εδάφιο.».
            
         
         
            Άρθρο 2
            Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.
         
         
            Βρυξέλλες, 19 Δεκεμβρίου 2019.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 201 της 27.7.2012, σ. 1.
         
            (2)  Εκτελεστική απόφαση (ΕΕ) 2018/2031 της Επιτροπής, της 19ης Δεκεμβρίου 2018, που προσδιορίζει, για περιορισμένο χρονικό διάστημα, ότι το κανονιστικό πλαίσιο που εφαρμόζεται στους κεντρικούς αντισυμβαλλομένους στο Ηνωμένο Βασίλειο της Μεγάλης Βρετανίας και της Βόρειας Ιρλανδίας είναι ισοδύναμο, σύμφωνα με τον κανονισμό (ΕΕ) αριθ. 648/2012 του Ευρωπαϊκού Κοινοβουλίου και του Συμβουλίου (ΕΕ L 325 της 20.12.2018, σ. 50).
         
            (3)  Απόφαση (ΕΕ) 2019/1810 του Ευρωπαϊκού Συμβουλίου σε συμφωνία με το Ηνωμένο Βασίλειο, της 29ης Οκτωβρίου 2019, για την παράταση της προθεσμίας δυνάμει του άρθρου 50 παράγραφος 3 της ΣΕΕ (ΕΕ L 278I της 30.10.2019, σ. 1).